Ministrul Justiţiei Tudorel Toader a anunţat că a semnat documentele pentru eliberarea Elenei Udrea, aflată în detenţie în Costa Rica, în urma solicitării de extrădare formulate de autorităţile de la Bucureşti.

Foto: Inquam Photos/Octav Ganea

„Acum documentele au ajuns la Ministerul Justiţiei şi au fost semnate. Imediat procedăm la traducere, apostilare şi transmitere”, a spus Tudorel Toader, la România TV, potrivit News.ro.

Tribunalul Bucureşti a decis vineri revocarea cererilor de extrădare din Costa Rica pentru Elena Udrea şi Alina Bica având în vedere suspendarea executării pedepselor pentru cele două de un complet de cinci judecători de la ICCJ. Decizia nu a fost contestată, astfel că ministrul Justiţiei a semnat documentele.

ICCJ a suspendat executarea pedepsei în cazul Elenei Udrea, în dosarul „Gala Bute”, în care a fost condamnată la 6 ani de închisoare pentru săvârşirea infracţiunilor de luare de mită şi abuz în serviciu.

Deciziile instanţelor sunt consecinţa hotărârii CCR prin care constituirea completurilor de 5 judecători de la instanţa supremă a fost declarată nelegală.

Udrea şi Bica se află în detenţie în Costa Rica din 3 octombrie.